–Jos joku murhaaja pystyy tekemään parannuksen, niin miksei homokin, kysyy biseksuaalisuudestaan luopunut nuori tyttö kristillisten nuortenjärjestöjen tänään julkistetun Älä alistu -kampanjan videolla. Kampanja, joka kannustaa homoseksuaalisia nuoria pidättäytymään ”raamatunvastaisten” mielihalujensa noudattamisesta, kauhistuttaa muun muassa Uuden Suomen Puheenvuoro-palvelun blogeissa. –Suomessa ei ole ollut tapana käännyttää homoksi tai heteroksi, joten tämä kampanja on aggressiivinen avaus. Toivon, ettei homokeskustelussa oteta kaikkia keinoja käyttöön, vaan että poliittiset linjaukset voidaan selvittää ilman pelottelua. Erikoisen tilanteesta tekee se, että samaan aikaan kirkolliskokous on antanut myönteisen kannan samaa sukupuolta olevien parien puolesta toimimiselle, ihmettelee kokoomusnaisten pääsihteeri ja Setan varapuheenjohtaja Elina Laavi blogissaan.

Nuotta-sivuston julkaiseman kampanjatiedotteen mukaan nuoren ei pidä ”alistua yhteiskunnalliseen painostukseen arvokysymyksissä”. Toisin sanoen järjestöt ovat sitä mieltä, että homoseksuaalisuuttaan ei tulisi hyväksyä, vaikka yhteiskunta sen hyväksyisi.

”Monet Raamatun opetuksista ovat selvästi vastoin sitä, mitä nyky-yhteiskunnassa usein pidetään oikeana ja vääränä. --- Jos siis pohdit vaikkapa elämäsi tarkoitusta, seksuaali-identiteettiäsi tai tulevaisuudennäkymiäsi, älä alistu ihmisten yrityksiin painostaa sinua elämään Raamatun vastaisesti, äläkä anna ihmisten määritellä identiteettiäsi. Jumala haluaa kutsua sinut elämää suurempaan seikkailuun omana lapsenaan, eikä kenelläkään ole oikeutta tulla sinun ja Jumalan väliin”, maalaillaan kampanjan tiedotteessa.

Kampanja korostaa nuorten valinnanvapautta. Eikö valinnanvapaudesta puhuminen ole hieman ristiriitaista, kun tavoitteenne on käännyttää homoja, Nuotan päätoimittaja Mika Falk?

–Tavoite on paremminkin rohkaista kristittyjä nuoria uskomaan siihen, että tämä ”kaikki muuttuu paremmaksi” -malli [homonuoria itsensä hyväksymiseen kannustava kampanja] ei ole ainoa malli. Kysymys on siitä, mistä arvot rakennetaan: mediasta, yleisen mielipiteen pohjalta... Me lähdemme Jumalan sanasta, Raamatusta, joka on meidän mielestä paras malli, sanoo Mika Falk Uudelle Suomelle.

Falk ymmärtää, että kampanjan sanoma kuulostaa monesta oudolta.

–Homoseksuaalit, jotka eivät elä taipumuksensa mukaan, ovat vaiettu puheenaihe. Haluamme kertoa, että tämäkin vaihtoehto on aidosti olemassa, hän sanoo.

Falk toteaa päiviräsäsmäisesti, että kampanja ei tuomitse mitään ihmisryhmää.

–Jumala rakastaa jokaista ihmistä, mutta seksuaalisuus on tarkoitettu yhden miehen ja yhden naisen avioliittoon. Muu menee metsään, ja se ei ole ihmiselle hyväksi. Me uskomme, että on parempi vastustaa kiusausta, jonka Raamattu kieltää.

Falk uskoo, että ihmisen seksuaalisuus voi muuttua. Toisaalta hän myöntää, että toisille Raamatun käskyjen noudattaminen tarkoittaa seksuaalisuudesta pidättäytymistä.

–Tiedän itsekin ihmisiä, jotka ovat valinneet yksinolon, hän sanoo.